**Туған тел.**

Теле бөткәндең бит көнө бөтә,

Иле бөтә теле бөткәндең.

Рауил Бикбаев.

Телен юғалтҡан халыҡ –

Табала ятҡан балыҡ.

Рамаҙан Шәғәлиев.

Теше бар - теше менән,теле бар теле менән үткәрә.

Ризаитдин Фәхретдин.

Тел – милләтте милләт иткән иң мөһим шарт.

Шамил Анаҡ.

Тел ауылда ғына һаҡлана, ҡалала бөтә. Ә тел бөткәс, милләт бөтөүгә – бер аҙым.

Әмир Әминев.

Әйҙә юлдар алыҫ алып китһен,

Мин барыбер тыуған илемдә.

Тыуған илгә булған һөйөүемде

Әйтермен тиктуған телемдә.

Рәшит Назаров.

Туған тел – халҡыбыҙҙың беҙгә аманат иткән теләге.

Ғайса Хөсәйенов.

**Уҡытыусы.**

Уҡытыусы!

Ошо исемдән дә

Артығыраҡ ниндәй исем бар?!

Күңелем тулы һиңә рәхмәтем бар,

Йырҙа әйтеп бөтмәҫ хисем бар.

Рауил Шаммас.

**Тыуған ил. Тыуған ер.**

Ауғанда ла ғорур имән –

Тыуған ергә ауа гелән.

Рәшит Назаров.

Иң ғәзиз ер – тыуған ер:

Күге аяҙ булған ер,

Иле данға тулған ер,

Тоҙло тирем сыҡҡан ер,

Йөрәк ҡаның тамған ер.

Марис Нәзиров.

Көнө барҙың – теле бар,

Теле барҙың – иле бар.

Телһеҙ кеше – илһеҙ кеше,

Илһеҙ ирҙең кеме бар.

Әбүс.

Илем – йәшәү кеүек гүзәл,

Йәшәү гүзәл, илем шикелле.

М.Хәй.

Сал Уралдың итәгендә

Гүзәл тыуған илкәйем.

Ҡаяларҙан – далаларға

Елә иркә елкәйем

Сафуан Әлибай.

**Ата – әсә.**

Атай йорто – тормош ҡото икән,

Быны аңлай йәне булғандар.

Мең сауаплы атай – әсәйҙәрҙең

Ҡәҙерен беләйексе, туғандар!

Абдулхаҡ Игебаев.

Ата һәм әсә өсөн тәрбиәле бала дәрәжәһендәге олуғ байлыҡ һис булмаҫ.

Ризаитдин Фәхретдин.

Ата – әсәнең үлгәне – баланан хурлыҡ күргәне.

Һабрау.

**Башҡортостан.**

Башҡортостан – берҙән-бергенәм,

Ҡояш күреп туймаҫ ергенәм.

Миәссәр Басиров.